ΓΡΑΠΤΗ ΕΡΩΤΗΣΗ E-3067/98

υποβολή: Werner Langen (PPE) προς το Συμβούλιο

(16 Οκτωβρίου 1998)

Θέμα: Εντολή διαπραγματεύσεων για μια συμφωνία ελευθέρων συναλλαγών της Ευρωπαïκής Ένωσης με τα κράτη Μερκοσούρ και τη Χιλή

Η εντολή διαπραγματεύσεων για μια νέα συμφωνία ελευθέρων συναλλαγών της Ευρωπαϊκής Ένωσης με τα κράτη του Μερκοσούρ και τη Χιλή προσέκρουσε σε αντίδραση εκ μέρους των γεωργικών ενώσεων.

Μπορεί ως εκ τούτου το Συμβούλιο να ανακοινώσει τα κάτωθι:

1. Ποιά είναι η κατάσταση στο εν λόγω θέμα; Έχει επιβεβαιωθεί η εντολή διαπραγματεύσεων ήδη από το αρμόδιο Συμβούλιο Υπουργών;

2. Ποιό στόχο ακολουθεί το σχέδιο της εντολής διαπραγματεύσεων σε ό,τι αφορά τα γεωργικά προϊόντα;

3. Ποιές περαιτέρω προοπτικές για μια συμφωνία ελευθέρων συναλλαγών της ΕΕ με τα κράτη Μερκοσούρ και τη Χιλή προκύπτουν σύμφωνα με την άποψη του Ευρωπαϊκού Συμβουλίου;

4. Πως αξιολογεί το Ευρωπαϊκό Συμβούλιο τους ενδοιασμούς των γεωργικών ενώσεων κατά ενός περαιτέρω ανοίγματος του εμπορίου γεωργικών προϊόντων με τη Χιλή και τα κράτη του Μερκοσούρ;

5. Ποιά είναι μέχρι σήμερα η οικονομική συνεργασία - ιδιαίτερα στον γεωργικό τομέα - μεταξύ της ΕΕ και των κρατών του Μερκοσούρ και της Χιλής;

Απάντηση

(14 Δεκεμβρίου 1998)

Στα τέλη Ιουλίου 1998, η Επιτροπή υπέβαλε στο Συμβούλιο συστάσεις με τις οποίες εξουσιοδοτείται η Επιτροπή να διαπραγματευθεί συμφωνία διαπεριφερειακής δύνδεσης μεταξύ της ΕΚ και των κρατών μελών της και της Μερκοσούρ και των κρατών μελών της, αφενός, καθώς και συμφωνία οικονομικής και πολιτικής σύνδεσης με τη Χιλή, αφετέρου.

Προτού αρχίσει την εξέταση των συστάσεων αυτών, το Συμβούλιο, σύμφωνα με τις διατάξεις που ενέκρινε το Ευρωπαϊκό Συμβούλιο του Άμστερνταμ (16-17 Ιουνίου 1997) για την εξέταση των προτιμησιακών συμφωνιών, προέβη στην εξέταση μελετών της Επιτροπής σχετικά με τις επιπτώσεις προκειμένου να μπορέσει να απαντήσει μεταξύ άλλων στα ακόλουθα πρωταρχικά στρατηγικά ερωτήματα:

- θα είναι συμβατή η προτεινόμενη συμφωνία με όλους τους συναφείς κανόνες του ΠΟΕ;

- θα επιτύχει η προτεινόμενη συμφωνία απτά επιθετικά οικονομικά συμφέροντα της ΕΕ;

- ποιά είναι τα πολιτικά και άλλα οφέλη της προτεινόμενης συμφωνίας;

- ποιές θα είναι οι επιπτώσεις της προτεινόμενης συμφωνίας στις λοιπές εξωτερικές δεσμεύσεις της Κοινότητας;

- ποιές θα είναι οι επιπτώσεις της προτεινόμενης συμφωνίας στις κοινές πολιτικές της Κοινότητας;

- ποιό θα είναι το συνολικό οικονομικό αποτέλεσμα της προτεινόμενης συμφωνίας;

- είναι πιθανό η προτεινόμενη συμφωνία να στηρίξει την ανάπτυξη του πολυμερούς εμπορικού συστήματος;

Μόνον κατά το πέρας των εργασιών αυτών άρχισαν οι ομάδες και επιτροπές του Συμβουλίου την εξέταση των σχεδίων διαπραγματευτικών οδηγιών. Στο παρόν στάδιο, δεν είναι δυνατόν να πούμε πότε ακριβώς θα είναι σε θέση το Συμβούλιο να τις εγκρίνει.

Όσον αφορά τους στόχους των σχεδίων διαπραγματευτικών οδηγιών, πρέπει να διευκρινισθεί ότι οι συμφωνίες που έχουν υπογραφεί με τη Μερκοσούρ και τη Χιλή το 1995 και το 1996 προβλέπουν τα εξής:

i) στο άρθρο τους 4, ότι "τα συμβαλλόμενα μέρη αναλαμβάνουν να συσφίξουν τις σχέσεις τους για να ενθαρρύνουν την αύξηση και τη διαφοροποίηση των εμπορικών τους συναλλαγών, να προετοιμάσουν την προοδευτική και αμοιβαία ελευθέρωση των εν λόγω συναλλαγών και να δημιουργήσουν ευνοϊκές συνθήκες για την εγκαθίδρυση, στο μέλλον, πολιτικής και οικονομικής σύνδεσης, σε συμφωνία με τους κανόνες του ΠΟΕ και λαμβάνοντας υπόψη την ευαισθησία ορισμένων προϊόντων",

ii) στα άρθρα 34 και 42 αντίστοιχα, τα συμβαλλόμενα μέρη αποφασίζουν τη σκοπιμότητα και το χρόνο πραγματοποίησης της σύνδεσης σε συνάρτηση με την πρόοδο που έχει επιτευχθεί στο πλαίσιο των υφιστάμενων συμφωνιών.

Κατά την εξέταση των σχεδίων οδηγιών, τα οποία, φυσικά, είναι εμπιστευτικά, το Συμβούλιο θα λάβει υπόψη το σύνολο των συμφερόντων, συμπεριλαμβανομένων των γεωργικών, της Κοινότητας.

Σύμφωνα με τη διαδικασία ενημέρωσης που διέπει τις σχέσεις με το Ευρωπαϊκό Κοινοβούλιο στον τομέα των συμφωνιών σύνδεσης και των εμπορικών συμφωνιών, οι αρμόδιες επιτροπές του Ευρωπαϊκού Κοινοβουλίου θα ενημερωθούν εμπιστευτικά, ως προς το περιεχόμενο των διαπραγματευτικών εντολών.

Καλείται ο αξιότιμος κ. Βουλευτής να απευθυνθεί στην Επιτροπή για να λάβει λεπτομέρειες ως προς την τρέχουσα οικονομική και ειδικότερα γεωργική συνεργασία μεταξύ της ΕΚ και της Μερκοσούρ καθώς και της Χιλής.